**ÅRSMELDING 2021 FOR RØDT NORDRE AKER**

Arbeidet i RNA i 2021 har, som i 2020, vært sterkt preget av koronapandemien, for eksempel ved at de fleste møtene har vært gjennomført digitalt. Valgkampen framsto derimot som en anledning til å normalisere forholdene i retning av fysiske møter med hverandre og med befolkningen, og bidro helt klart til ny inspirasjon i styret (laget) for politisk arbeid, sjølsagt også på grunn av den medvind Rødt som parti har hatt den siste tiden.

Medlemstallet har steget jevnt gjennom dette året, antall medlemmer er nå pr. 31.12.21 ca. 250. Antall medlemmer pr. 31.12.20 var 205, dvs. vel 20 % økning for 2021. Men til tross for en økt deltaking av noen medlemmer under valgkampen er det også en erkjennelse i styret av at de fleste medlemmene ikke ønsker å være aktive over tid i det politiske arbeidet i bydelen.

Hjemmeside og Fjesbok-side har fungert bra som informasjons- og formidlingskanaler, det har jevnlig blitt lagt ut nye saker og oppdateringer her.

Årsmøte ble avholdt 19.1.21.

Styret har bestått av:

Medlemmer:

* Claus Fischer (leder)
* Petter Færevåg (økonomiansvarlig og BU-medlem). Flytta til Bærum etter valget.
* Tonje Wigelius Olsen (overtok som BU-medlem og fullt styremedlem etter Petter fra ca. august -21).
* Kari Frodesen (ansvarlig for utlegging av materiale på nettsider og Fjesbok-sider m.m.).
* Anne-Grethe Tuseth (koordinering av lagets valgkampaktiviteter).
* Simen Bjørklund (svært aktiv i valgkampen, men ga en stund etter dette beskjed om at han var nødt til å omprioritere og derfor ikke lengre kunne være med i styret).

Varamedlemmer:

* Asbjørn Andvig (ordinært styremedlem fom. styremøte 10.11.21).
* Liv Stang Saxlund.
* Rolf Wesenberg (ordinært styremedlem fom. styremøte 10.11.21).
* Brita Østvold
* Even Brockstedt.

Antall styremøter i perioden: 11 (se vedlagte liste med oversikt over behandla «emner»). På ett av styremøtene før valget deltok Julie Jørgensen fra Rødt Oslo (RO).

Antall medlemsmøter: 1, med emne stortingsvalgkampen 2021. De andre 3 planlagte medlemsmøter ble ikke gjennomført, delvis som følge av Covid-19, delvis som følge av at kreftene ble brukt på valgkampen.

Annen aktivitet: Hovedaktivitet (i tillegg til styremøtene) har vært valgkampen, med ringerunder, standaktivitet, utdeling av løpesedler og valgkampaviser i postkasser. Skriving av innlegg til Talefoten og Nordre Aker budstikke. Nettsider og Fjesbok-sider har blitt jevnlig oppgradert.

RNA har vært med på etablering av en isbane på Sognsvann.

Deltakelse i bydelsutvalget i Bydel Nordre Aker v. Petter og Tonje som medlemmer; deltakelse i komitéer tilknyttet BU: I miljø-, plan- og samferdselskomitéen v. Claus (observatør), i kultur- og oppvekstkomitéen v. Håvard Fossmo Lien (medlem) og Maja Eldstad (vara); i Helse- og sosialkomitéen v. Tonje W. Olsen (observatør); i tilsynsutvalg for Sogn aktivitetshus og Berg gård avlastning v. Tonje W. Olsen (medlem).

Representanter i driftsstyret ved følgende skoler: Berg skole v. Petter/Tonje (medlem); Nordre Aker skole v. Hans Magne Ekre (medlem) og Per Aschjem (vara); Tåsen skole v. Even Brockstedt (medlem) og Claus Fischer (vara).

Deltatt på kurs i Hypersys hos Rødt Oslo.

**Saker det har vært jobbet spesielt med:**

* Stortingsvalgkampen, som framsto som en vitamininnsprøyting for laget som helhet, men særlig for styret.
* Stor park i Nydalen.
* På- og avstigningsrampe ved Grefsenveien 78 D, til bruk for beboerne i Grefsen senior boligsameie.
* Etablering av en 3. boligsektor. Studier og initiativer.
* Kamp for bevaring av Ullevål sykehus og for utbygging av Aker sykehus, og mot bygging av sykehus på Gaustad.
* Mot utbyggingen av Trollvanns- og Grefsenkleiva til et «gigantanlegg» for skisport.

9. februar 2022

For Styret i Rødt Nordre Aker

Claus Fischer